17 Nywaga e ka bago e mebedi ka morago ga go gahlana le Jesu, Petro o ile a hudua sekepe bošegong bjo bo tšutlago phefo Lewatleng la Galilea, go etša ge go boletšwe mathomong a kgaolo ye. Ke therešo gore re ka se tsebe seo a bego a se nagana. Go be go na le dilo tše dintši tšeo a bego a ka nagana ka tšona, Jesu o be a fodišitše mmatswalagwe gomme o be a šetše a neetše Thuto ya Thabeng. Nako le nako ge a be a ruta le ge a dira mehlolo, o ile a bontšha gore ke yena Mesia Yo a Kgethilwego ke Jehofa. Ge dikgwedi di feta, diphošo tša Petro tše bjalo ka tshekamelo ya gagwe ya go ineela poifong le pelaelong di be di fokotšegile go fihla bokgoleng bjo itšego. Jesu o be a šetše a kgethile Petro gore e be yo mongwe wa baapostola ba 12! Lega go le bjalo, go se go ye kae Petro o be a sa tlo bona gore o sa na le poifo le pelaelo.